Hundaránum hefur fjölgað mjög í Bandaríkjunum og gildir þá nánast einu hvert litið er í landinu. Svo virðist vera sem ræningjar ásælist helst franska bolabíta sem eru smávaxnir og vinalegir.
Franskir bolabítar eru tiltölulega sjaldgæfir og hafa sömuleiðis fengið viðurnefnið hundar stjarnanna. Því beita óprúttnir ræningjar bolabrögðum til að krækja í slíka hunda sem seljast fyrir þúsundir Bandaríkjadala á svörtum markaði vestra. Fjöldi nafngreindra bandarískra kvikmynda- og tónlistarmanna eiga franska bolabíta og stæra sig oft af hundunum sínum á samfélagsmiðlum. Önnur mál af svipuðum toga hafa komið inn á borð lögreglu í Bandaríkjunum og eiga öll það sameiginlegt að miklu ofbeldi er beitt við ránin. Iðulega beina ræningjar skotvopnum að fórnarlömbum sínum.
Enginn hefur enn dáið í slíku ráni en þess eru dæmi að fólk hafi slasast illa. Robert Marinelli er einn þeirra en hann var yfirbugaður og hundi hans stolið í Hollywood. Ekki vildi betur til en að skyrtulaf hans festist í hurðafalsi flóttabílsins sem dró hann nokkra vegalengd eftir götunni. Frægasta fórnarlamb hundaræningja hingað til er tónlistarkonan Lady Gaga en hún hét háum fundarlaunum fyrir hunda sem rænt var af henni. Fimm voru handteknir vegna þess máls.
Eigendur franskra bolabíta eru því eindregið hvattir til að standast freistinguna að birta myndir af þeim á samfélagsmiðlum en það gæti lokkað hundaræningja að.